เฟดอร์ ฟ็อน บ็อค

| เฟดอร์ ฟ็อน บ็อค |
| --- | --- |
จอมพล เฟดอร์ ฟ็อน บ็อค ในปี 1939
ชื่อเกิด: โมริทซ์ อัลเบร็ชท์ ฟรันทซ์ ฟรีดริช เฟดอร์ ฟ็อน บ็อค
เกิด: 03 ธันวาคม ค.ศ. 1880(1880-12-03) คึสทรีน, จักรวรรดิเยอรมัน
เสียชีวิต: 4 พฤษภาคม ค.ศ. 1945(1945-05-04) (64 ปี) อ็อลเดินบวร์คอินฮ็อลชไตน์, ประเทศเยอรมนี
รับใช้:  เยอรมนี  เยอรมนี   ไรช์เยอรมัน
ประจำการ: ค.ศ. 1898–1945
ชั้นยศ: จอมพล
บังคับบัญชา: กลุ่มทัพเหนือ, 1939 กลุ่มทัพ B, 1940 กลุ่มทัพกลาง, 1941 กลุ่มทัพใต้, 1942
การยุทธ์:  สงครามโลกครั้งที่หนึ่ง สงครามโลกครั้งที่สอง การบุกครองโปแลนด์  ยุทธการที่ฝรั่งเศส  ปฏิบัติการบาร์บารอสซา  ปฏิบัติการไต้ฝุ่น  ปฏิบัติการสีน้ำเงิน 
บำเหน็จ: พัวร์เลอเมรีท กางเขนเหล็กกางเขนอัศวิน
ความสัมพันธ์: เอริช ฟ็อน ฟัลเคินไฮน์ (ลุง) ยูจีน ฟ็อน ฟัลเคินไฮน์ (ลุง)
ลายมือชื่อ: 
โมริทซ์ อัลเบร็ชท์ ฟรันทซ์ ฟรีดริช เฟดอร์ ฟ็อน บ็อค (เยอรมัน: Moritz Albrecht Franz Friedrich Fedor von Bock) เป็นจอมพลแห่งกองทัพบกเยอรมันในช่วงสงครามโลกครั้งที่สอง เขาบัญชาการกลุ่มทัพเหนือระหว่างการบุกครองโปแลนด์ในปี 1939 และบัญชาการกลุ่มทัพ B ในยุทธการที่ฝรั่งเศสในปี 1940 และต่อมาได้บัญชาการกลุ่มทัพกลางในการโจมตีสหภาพโซเวียตในปี 1941 และได้บัญชาการกลุ่มทัพใต้ในปี 1942 ซึ่งเป็นตำแหน่งบัญชาการครั้งสุดท้าย
บ็อคเกิดในเมืองคึสทรีน (ปัจจุบันคือกอสต์ชึนในโปแลนด์) ในครอบครัวทหารชาวปรัสเซีย บิดาเป็นผู้บัญชาการหน่วยทหารในสงครามฝรั่งเศส-ปรัสเซีย มารดาเป็นน้องสาวของพลเอกเอริช ฟ็อน ฟัลเคินไฮน์ ผู้บัญชาการกองทัพเยอรมันในสงครามโลกครั้งที่หนึ่ง  บ็อคเข้าศึกษาที่วิทยาลัยการทหารในกรุงเบอร์ลิน และต่อมาได้เข้าร่วมรบในสงครามโลกครั้งที่หนึ่ง ด้วยความที่เกิดในครอบครัวทหารทำให้เขามีค่านิยมทหารมากกว่าคนอื่น ในสงครามครั้งนั้นเขาได้รับการกล่าวถึงว่าเป็นทหารที่องอาจถึงขนาดพร้อมตายเพื่อปิตุภูมิจนได้รับสมญาว่า "พระเพลิงแห่งคึสทรีน" และได้รับเหรียญพัวร์เลอเมรีทของจักรวรรดิเยอรมัน
ในปี 1935 อดอล์ฟ ฮิตเลอร์ แต่งตั้งพลเอกบ็อคให้เป็นผู้บัญชาการกองทัพที่สาม และเป็นหนึ่งในนายพลที่ไม่ถูกโยกย้ายเมื่อครั้งฮิตเลอร์ปฏิรูปกองทัพครั้งใหญ่เพื่อสั่งสมแสนยานุภาพก่อนการปะทุของสงครามโลกครั้งที่สอง บ็อคเป็นพวกนิยมระบอบเจ้าและมักจะไปเยือนวังของอดีตไคเซอร์ บ็อคบัญชาการการบุกเวียนนาในปี 1938 และเมื่อเยอรมนีผนวกออสเตรียเรียบร้อยแล้ว บ็อคก็บัญชาการการรุกรานเชโกสโลวาเกีย ฮิตเลอร์ไม่ค่อยชอบนิสัยการพูดจาตรงไปตรงมาขวานผ่าซากของบ็อค สิ่งที่ฮิตเลอร์ชอบในตัวบ็อคอย่างเดียวคือเขาเป็นผู้บัญชาการมือฉกาจที่ประสบความสำเร็จในการรบ บ็อคได้รับแต่งตั้งเป็นจอมพลในวันที่ 19 กรกฎาคม 1940 ขณะมีอายุ 60 ปี
ในปี 1941 จอมพลบ็อคเป็นหนึ่งในผู้บัญชาการในปฏิบัติการไต้ฝุ่นที่หมายเข้ายึดกรุงมอสโกก่อนฤดูหนาว การต่อต้านของฝ่ายโซเวียตที่เมืองโมไจสค์ (Mozhaisk) ประกอบกับสภาพอากาศฝนตกเฉอะแฉะทำให้การรุกคืบของเยอรมนีเป็นไปได้ช้าลง บ็อคจึงเสนอฮิตเลอร์ให้ทำการถอนกำลังพลจากสหภาพโซเวียตก่อนที่จะเป็นฝ่ายถูกโต้กลับแต่ฮิตเลอร์ก็ยังคงเดินหน้าต่อ ท้ายที่สุด การตอบโต้ของฝ่ายโซเวียตก็ทำให้เยอรมนีต้องถอนกำลังพลจากสหภาพโซเวียตอย่างที่บ็อคคาดการณ์ไว้
ความล้มเหลวในปฏิบัติการไต้ฝุ่นทำให้ฮิตเลอร์ไม่ลังเลอีกต่อไปที่จะปลดเขาจากตำแหน่งบัญชาการ หลังจากถูกปลดในวันที่ 13 กรกฎาคม ค.ศ. 1942 เขาก็ไม่เคยเข้าร่วมการบัญชาการใด ๆ อีก บ็อคเป็นนายทหารที่มีมนุษยธรรม หน่วยทหารของเขาไม่เคยกระทำการละเมิดมนุษยธรรมใด ๆ แก่พลเรือน หลังสงครามสิ้นสุดเขาจึงรอดพ้นจากการถูกตั้งข้อหา อย่างไรก็ตาม บ็อคพร้อมด้วยภรรยาและลูกเลี้ยงของเขาถูกสังหารโดยการกราดยิงจากเครื่องบินรบของอังกฤษในวันที่ 3 พฤษภาคม ค.ศ. 1945 ขณะเดินทางโดยรถยนต์ไปยังฮัมบวร์ค เขาเสียชีวิตในวันต่อมา